Document ID: 32007R0556

ΚΑΝΟΝΙΣΜΌΣ (ΕΚ) αριθ. 556/2007 ΤΗΣ ΕΠΙΤΡΟΠΉΣ
της 23ης Μαΐου 2007
σχετικά με την τροποποίηση του κανονισμού (ΕΚ) αριθ. 1622/2000 για τον καθορισμό ορισμένων λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς και για την καθιέρωση κοινοτικού κώδικα των οινολογικών πρακτικών και επεξεργασιών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς (1), και ιδίως το άρθρο 46 παράγραφος 1,
Εκτιμώντας τα ακόλουθα:
(1)
Το παράρτημα V παράγραφος A του κανονισμού (ΕΚ) αριθ. 1493/1999 προβλέπει στο σημείο 3 τη δυνατότητα παρέκκλισης από τη συνολική μέγιστη περιεκτικότητα σε θειώδη ανυδρίτη, εφόσον αυτό καθίσταται αναγκαίο λόγω των κλιματικών συνθηκών.
(2)
Ο κανονισμός (ΕΚ) αριθ. 1622/2000 της Επιτροπής (2) καθορίζει ορισμένες λεπτομέρειες εφαρμογής του κανονισμού (ΕΚ) αριθ. 1493/1999 όσον αφορά ιδίως τις συνολικές μέγιστες περιεκτικότητες των οίνων σε θειώδη ανυδρίτη. Ειδικότερα, σύμφωνα με το άρθρο 19 παράγραφος 4, το παράρτημα ΧΙΙα του εν λόγω κανονισμού περιλαμβάνει τον κατάλογο των περιπτώσεων στις οποίες τα κράτη μέλη μπορούν να επιτρέπουν, λόγω κλιματικών συνθηκών, την αύξηση των συνολικών μέγιστων περιεκτικοτήτων σε θειώδη ανυδρίτη οι οποίες είναι κατώτερες από 300 χιλιοστόγραμμα ανά λίτρο, κατά μέγιστο όριο 40 χιλιοστογραμμαρίων ανά λίτρο.
(3)
Με το σημείωμα της 1ης Μαρτίου 2007, η γαλλική κυβέρνηση ζήτησε να της δοθεί η δυνατότητα να επιτρέπει, για τους οίνους της συγκομιδής 2006 που έχουν παραχθεί στο έδαφος των διαμερισμάτων Bas-Rhin και Haut-Rhin, την αύξηση των συνολικών μέγιστων περιεκτικοτήτων σε θειώδη ανυδρίτη οι οποίες είναι κατώτερες από 300 χιλιοστόγραμμα ανά λίτρο, κατά μέγιστο όριο 40 χιλιοστογραμμαρίων ανά λίτρο λόγω ιδιαίτερα δυσμενών κλιματικών συνθηκών. Κρίνεται σκόπιμο να δοθεί συνέχεια στο αίτημα αυτό.
(4)
Από το τεχνικό σημείωμα το οποίο διαβιβάστηκε από τις αρμόδιες γαλλικές αρχές προκύπτει ότι οι ποσότητες σε θειώδη ανυδρίτη που είναι αναγκαίες για να εξασφαλιστεί η ορθή οινοποίηση και η καλή διατήρηση των οίνων τους οποίους επηρέασαν οι εν λόγω δυσμενείς καιρικές συνθήκες ώστε να είναι κατάλληλοι για διάθεση στην αγορά πρέπει να αυξηθούν πέραν της κανονικής επιτρεπόμενης περιεκτικότητας. Το εν λόγω προσωρινό μέτρο αποτελεί τη μόνη διαθέσιμη επιλογή ώστε να μπορέσουν να χρησιμοποιηθούν τα σταφύλια που επηρεάστηκαν σοβαρά από τις δυσμενείς καιρικές συνθήκες για την παραγωγή οίνων κατάλληλων για διάθεση στην αγορά. Από τις μετρήσεις του Institut Technique du Vin προκύπτει ότι η ποσότητα οίνου την οποία ενδέχεται να αφορά η παρέκκλιση αυτή ανέρχεται περίπου σε 25 % της συνολικής ποσότητας που έχει παραχθεί στην περιοχή αυτή.
(5)
Ο κανονισμός (ΕΚ) αριθ. 1622/2000 πρέπει να τροποποιηθεί αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα ΧΙΙα του κανονισμού (ΕΚ) αριθ. 1622/2000 αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Μαΐου 2007.

Labels: 18
17
1
6